钦定古今图书集成/方舆汇编/职方典/第1354卷 > 《碧落洞记》宋·王陶
## 钦定古今图书集成/方舆汇编/职方典/第1354卷 > 《碧落洞记》宋·王陶

地之灵者以山水称，人之英者以文章显。故大块间
多岩壑胜概，非值通才硕贤，迹所到，心所想，摛辞载
实，克播发之，则虽骈奇粹异，至于仙家，所谓洞天福
地相参，亦不得有名于四方矣。浈阳郡南趋十五里，
群岫亘属，长溪萦纡，穷河尽源，呀然成洞。中敞石室，
下逗寒流，融纠万状，衣冠辈未尝一诣。唐元和六年，
周夔羽皇探得幽绝，遂命侣以游，著《到难》一篇，刊在
岩石，语清思逸，状写景物至当。后人嗣到，稍稍甚易，
然奇文独在，无能可复继者。伪汉刘氏始题洞曰“碧
落”，室曰“云华”，自是益号名迹，标望岭隅，南北来游，无
日无之。予厌闻其胜，患未得赏。今还故里，闲居多暇，
因率诸髦士偕至绝境，税驾暂息，寓“目一览，崖危壁
峭，骇动神魄；风泠溜澈，爽侵肌骨，气润烟雾，香馥松
桂。若登青岑，造赤城，霓旌可接，𩙪驭可攀，又岂止捐
世纷，脱尘累而巳乎？”既而扪萝蹑险，周访遗逸，洗杯
酌醪，相陪夜饮，欢而醉，狂而歌，濯足于清泉，曲肱于
盘石。心境俱外，物我皆忘。浮图非想之天，老氏无何
之乡，订兹冲淑，彼焉“此焉。”夫人生所乐，为趣匪一，志
尚于内，情适于外，是谓得矣。固不知逸少《兰亭》之宴，
太白《竹溪》之会，复何以专美于千百年间邪？云扃晚
照，促人归辔，猿鹤相顾，恋恋不忍去者久之。同游九
人，各赋诗以写兴云。